Решение на Общия съд от 22 януари 2019 г. — EKETA/Комисия
(Дело T-166/17)1
(Арбитражна клауза – Договор по проект Sensation, сключен в рамките на шестата рамкова програма – Допустими разходи – Дебитно известие, издадено от ответника за възстановяване на авансово отпуснати суми – Надеждност на отчетите за отработени часове – Конфликт на интереси)
Език на производството: гръцки
Страни
Ищец: Ethniko Kentro Erevnas kai Technologikis Anaptyxis (EKETA) (Солун, Гърция) (представители: V. Christianos и S. Paliou, адвокати)
Ответник: Европейска комисия (представители: първоначално A Katsimerou, O. Verheecke и J.  Estrada de Solà, впоследствие A Katsimerou, A. Kyratsou и O. Verheecke)
Предмет
Установителен иск на основание член 272 ДФЕС за това, от една страна, че вземането, съдържащо се в кредитно известие № 3241615291 на Комисията от 29 ноември 2016 г., съгласно което ищецът трябва да възстанови сумата от 197 799,52 EUR по получена от него субсидия за проучване по изследователски проект с наименование „Sensation“, е неоснователно за сумата от 179 101,34 EUR, и от друга страна, че спорната сума съответства на допустими разходи, които ищецът няма задължение да възстановява
Диспозитив
Осъжда Европейската комисия да изплати на Ethniko Kentro Erevnas kai Technologikis Anaptyxis (EKETA), първо — сумата от 19 522,57 EUR, съответстваща на допустим разход за персонал, увеличена със свързаните с нея непреки разходи и лихва за забава същата в размер на 3,50 %, считано от 12 май 2017 г. до пълното ѝ изплащане, второ — лихва за забава върху сумата от 2 950 EUR в размер на 3,50 % за периода от 12 май 2017 г. до 28 ноември 2017 г., и трето — лихва за забава върху сумата от 8 988,21 EUR в размер на 3,50 % от 12 май 2017 г. до изплащането на сумата на 2 октомври 2017 г.
Отхвърля иска в останалата му част.
EKETA понася направените от него съдебни разноски и девет десети от съдебните разноски на Комисията, която понася една десета от направените от нея съдебни разноски.
____________
1 ОВ C 151, 15.5.2017 г.